### Beslutninger:

Fremsendes til Sundheds- og Omsorgsudvalget til behandling i henhold til beslutning i byrådets møde den 2. november 2022.

###

Beslutningsforslag fra V

Venstre foreslår, at der i fællesskab med byens aktører på området identificeres indsatsområder for seksuel sundhed, der skal starte en bevægelse hen mod bedre seksuel sundhed for unge (15-28-årige) i [adresse]. De unge skal spille den allerstørste rolle i forhold til at forme og udvikle en samlet strategi for seksuel sundhed i [adresse]. Nogle af de ting Venstre ser, com afgørende for at styrke den seksuelle sundhed for unge er et trygt, sikkert sex- og natteliv.

Derfor foreslår Venstre følgende:

1. At vi styrker samarbejdet med civilsamfundet, eksempelvis Sex og samfund, Aids-fondet og [adresse], og herunder undersøger muligheden for at etablerer partnerskab med Aids-fondet. Partnerskabet skal bl.a. indeholde uddannelse og supervision af undervisnings- og informationstilbud til alle kommunens 9. klasses elever.

2. At vi samarbejder tæt med alle vores ungdomsuddannelser om den seksuelle sundhed i [adresse] og undersøger muligheden for at etablere pop-up tilbud på ungdomsuddannelser og videregående uddannelser for at tilbyde test af eksempelvis klamydia til arrangementer på uddannelsesinstitutioner.

3. At vi sikrer, at det er de unge, som viser vejen og skaber den sexede by, hvor alle kan udfolde deres seksualitet trygt, sikkert og sundt. Derfor skal der nedsættes et ”unge-seksuelråd” med interessenter på området.

4. At de unge i ”unge-seksuelrådet” laver en ”sex-punktplan” i samarbejde med Børne- og Ungebyrådet, Børn og Unge Magistraten samt Sex og Samfund, som skal være rammen, vi i [adresse] skal arbejde ud fra. Denne skal udvikle sig og udfolde sig i processen med de unge og byens andre aktører.

5. At vi sætter massivt ind for at opkvalificere seksualundervisningen til alle kommunens 7.-9. klasser, hvilket ligeledes skal ske i samarbejde med Børne og ungebyrådet, Sex & Samfund og Børn og Unge Magistraten.

6. At der udpeges en koordinator for seksuel sundhed ift. indsatser, kampagner, kompetenceudvikling, rådgivning og vejledning til unge uden for uddannelse og unge med anden etnisk baggrund.

Motivation

Gennem de seneste år er der sket en udvikling i antallet af seksuelt overførte sygdomme, og i januar 2022 præsenterede Statens Serum Institut en ny opgørelse, der viser, at [adresse] har den 6. højeste incidens (nye tilfælde pr. 1000 unge) af klamydia i [adresse]. Det viser, at der er et klart behov for at arbejde med et fokus på seksuel sundhed, som knytter sig til prævention, opsporing og test af seksuelt overførte sygdomme. I forhold til de sociale aspekter omkring seksuel sundhed, viser data fra ungeprofilen, at 21% af de unge, der har besvaret spørgeskemaet i 2021, har oplevet uønskede seksuelle invitationer eller kommentarer det sidste år, og 16 % har modtaget seksuelt stødende henvendelser på internettet eller sociale medier. Endvidere viser data fra ”Hvordan har du det? 2021”, at der er en sammenhæng mellem dårlig mental trivsel og uhensigtsmæssige sundhedsvaner såsom seksuel risikoadfærd og seksuelt overførte sygdomme.

Generelt er de unge for uoplyste omkring seksuel sundhed. Seksualundervisningen i folkeskolen er hverken inkluderende eller tidssvarende til den normkritiske tilgang, man bør have til seksualundervisning i dag. Desuden ved vi, at de unge mennesker ikke bliver testet nok for sexsygdomme. Det kan for mange unge grænseoverskridende at gå til egen læge særligt, hvis denne er en familielæge.

Derudover udsættes alt for mange unge kvinder årligt for voldtægt eller voldtægtsforsøg, hvilket vi som kommune har et ansvar for at forsøge at sætte en stopper for.

I Venstres optik får vi den bedste forebyggelse ved at tænke alle aktører ind i arbejdet med at skabe et trygt og sikkert sex- og natteliv, hvor det er de unge som går forrest og viser vejen.

Stillet af Lotte Ravn

På vegne af Venstre i [adresse]

INDSTILLING FRA MAGISTRATSAFDELINGEN FOR SUNDHED OG OMSORG OG MAGISTRATSAFDELINGEN FOR BØRN OG UNGE

Svar på forslag fra V om den seksuelle sundhed for unge i [adresse]

### Resume

Den 22. juni behandlede byrådet Venstres beslutningsforslag ’Den seksuelle sundhed for unge i [adresse] skal styrkes og nydes’ (se bilag 1). Beslutningsforslaget indeholder seks delforslag, som skal starte en bevægelse hen mod bedre seksuel sundhed for unge (15-28-årige) i [adresse]. På den baggrund er Sundhed og Omsorg sammen med Børn og Unge blevet bedt om at udarbejde en indstilling til magistratsbehandling. Efterfølgende fremsendte Venstre også et budgetforslag vedr. en styrket seksuel sundhed blandt unge (15-28-årige) i [adresse] (se belysning bilag 2).

Indstillingen tager udgangspunkt i beslutningsforslagets fremførte delforslag, hvoraf nogle kan tages med ind i den eksisterende indsats. Andre vil derimod være afhængige af ekstra finansiering, eftersom der ikke blev afsat midler til den seksuelle sundhed i budgetaftale 2023-2026.

### Beslutningspunkter

Det indstilles:

At 1): Byrådet vedtager etablering af et ’Unge-seksuelråd’ og udarbejdelse af en ’Sex-punktsplan’, som kan tages med ind i den eksisterende indsats i Sundhed og Omsorg, som en del af Sundhedspolitikken.

### Borgmesterens afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb:

Udvalg: [adresse]

Dato: 22-06-2022

Marlene Jeppesen:

Fremsendes til Magistratsafdelingen for Sundhed og Omsorg og Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 22. juni 2022 om magistratsbehandling af forslaget.

Udvalg: Magistraten

Dato: 24-10-2022

Marlene Jeppesen: 6

Fremsendes til [adresse] med bemærkning, at Magistraten i mødet 24. oktober 2022 anbefaler, at byrådet tiltræder Magistratsafdelingen for Sundhed og Omsorgs og Magistratsafdelingen for Børn og unges indstilling af 12. oktober 2022.